[pic] | KOMISIJA EVROPSKIH SKUPNOSTI |

Bruselj, 13.09.2005

KOM(2005) 422 končno

SPOROČILO KOMISIJE SVETU IN EVROPSKEMU PARLAMENTU

Pregled nekaterih omejitev dostopa v skupni ribiški politiki (območje Shetland in območje morske plošče)

SPOROČILO KOMISIJE SVETU IN EVROPSKEMU PARLAMENTU

Pregled nekaterih omejitev dostopa v skupni ribiški politiki (območje Shetland in območje morske plošče)

KAZALO

Ozadje 3

OBSEG PREGLEDA 3

Območje Shetlanda 3

Območje morske plošče 4

Vrednotenje območij 4

Območje Shetlanda 4

Območje morske plošče 5

Prihodnost območij Shetlanda in morske plošče 6

Rezultati posvetovanja 6

Območje Shetlanda 6

Območje morske plošče 7

Mnenje Komisije 7

Območje Shetlanda 7

Območje morske plošče 7

OZADJE

Člen 19 Uredbe Sveta (ES) št. 2371/2002 [1]zahteva oceno upravičenosti do omejitev dostopa do voda in virov izven območja 12 milj. V skladu s členom 19 bi morala Komisija do 31. decembra 2003 predložiti poročilo Parlamentu in Svetu, predlogi za spremembe teh omejitev dostopa pa bi morali biti vloženi do 31. decembra 2004.

Postopek je bil odložen iz več razlogov. Eden izmed razlogov so bile delovne obveznosti sodelujočih znanstvenikov, ki so otežile sklic strokovne delovne skupine Znanstvenega, tehničnega in gospodarskega odbora za ribištvo (STECF), ki bi svetovala Komisiji. Nazadnje je bila delovna skupina uspešno sestavljena, sestala pa se je februarja in maja 2004. Drugi razlog za zamudo je mnenje Komisije, da so potrebna obsežnejša posvetovanja z industrijo in državami članicami, preden se oblikuje mnenje glede te pomembne teme.

OBSEG PREGLEDA

Obseg takšnega pregleda je lahko zelo velik. Po razpravah z državami članicami leta 2003 je bilo iz praktičnih razlogov odločeno, da se ta postopek omeji na upoštevanje pravil o dostopu, katerih cilj je omejiti ribolovni napor določenih kategorij plovil. To izključuje takšne ukrepe, kot so zaprta območja za varovanje nedoraslih organizmov ali območja, kjer je prepovedan ribolov določenih vrst (na primer območje norveškega moliča ali območja, kjer je prepovedan ribolov peščenke). Izvzeta so tudi pravila o dostopu, ki so bila nedavno spremenjena s predpisi o zahodnih vodah, kot so npr. predpisi v zvezi z irskim območjem. Obseg pregleda je torej omejen na upoštevanje območij Shetlanda in morske plošče.

Območje Shetlanda

Območje Shetlanda je bilo uvedeno 31. julija 1983 s členom 7 Uredbe Sveta (EGS) št. 170/83, ki ga upravlja poseben sistem izdajanja dovoljenj za „vrste posebnega pomena v regiji... ki so biološko občutljive zaradi njihovih značilnosti izkoriščanja“. [2] Sistem izdajanja dovoljenj omejuje ribolov pridnenih vrst (razen norveškega moliča in sinje ugotice) s plovili, daljšimi od 26 m med navpičnicama. Samo plovila iz Združenega kraljestva, Francije, Nemčije in Belgije lahko izvajajo ribolovne dejavnosti na tem območju, število plovil, ki ribarijo naenkrat, pa je omejeno na 62 iz Združenega kraljestva, 52 francoskih, 12 nemških in 2 belgijski. Ta dodelitev temelji na evidencah držav članic o ribolovnih dejavnostih na tem območju. Člen 7 Uredbe 170/83 je vseboval tudi klavzulo, ki bi omogočila, da se sistem izdajanja dovoljenj razširi na druge razrede plovil, če bi se po uvedbi območja opazilo kakršno koli povečanje ribolovnega napora.

Določbe člena 7 Uredbe 170/83 so bile večinoma nespremenjene prenesene kot člen 7 Uredbe 3760/92, razen ukinjene klavzule, ki je omogočala podaljšanje sistema izdajanja dovoljenj drugim razredom plovil, in so bile ponovno uvedene kot člen 18 Uredbe 2371/2002.[3]

Območje morske plošče

Ribolov bokoplute Severnega morja ustvarja znatno količina zavržka, zlasti morske plošče v obalnih vodah. Leta 1987 je ICES delovna skupina bokopluta Severnega morja svetovala, da bi z zaprtjem obalnega območja med 53°N in 57°N znatno znižali stopnjo zavržka.

Na podlagi tega nasveta je Komisija leta 1989 ustanovila območje, zaprto za plovila z vlečnimi mrežami z gredjo z več kot 300 konjskih moči oz. 221 kW za obdobje od drugega do tretjega četrtletja. To območje je postalo znano kot območje morske plošče. Leta 1994 se je zaprtje podaljšalo na četrto četrtletje in od leta 1995 je bilo območje za ta plovila zaprto celo leto.

Določbe, ki zadevajo območje morske plošče, so trenutno določene v členu 29 Uredbe Sveta (ES) št. 850/98[4].

Vrednotenje območij

Območja niso bila določena s predhodno določenimi merili za oceno njihove učinkovitosti, niti z nadzorom območij, ki bi omogočal presojo njihove učinkovitosti. Zato je nemogoče oceniti, kakšne bi bile trenutne razmere, če območja ne bi bila ustanovljena. To je oviralo delovno skupino, da bi podala kakršno koli dokončno oceno vpliva območij. Namen sprejetega pristopa je bil pregledati gibanja parametrov zalog pred in med obstojem območij ter znotraj in izven področij, ki jih območja pokrivajo. Najpomembnejši rezultati so povzeti spodaj.

Območje Shetlanda

Obstaja pet komercialno pomembnih pridnenih vrst, izkoriščanih na območju Shetlanda in v okolici, in sicer skuša, trska, mol, saj in morska spaka. V primerjavi z okoliškimi območji obstaja na tem območju nesorazmerna koncentracija odraslega vahnja in mola, pa tudi nesorazmerna koncentracija nedorasle vahnje in morske spake.

Delovna skupina ni mogla prikazati pozitivnih učinkov območja na razvoj teh zalog, ki so se na splošno številčno zmanjšale od uvedbe območja leta 1983. Delovna skupina prav tako ni našla jasnega dokaza, da so bile omejitve dostopa učinkovite pri omejevanju ribolovnega napora. Analiza je večinoma temeljila na plovilih Združenega kraljestva, za katera so bili na voljo razčlenjeni podatki flote. Dejavnost večjih pridnenih ribiških plovil Združenega kraljestva v območju Shetland je upadla konec 1970-ih, pred uvedbo območja Shetland, in spet takoj po njegovi uvedbi in je od takrat dalje na relativno nizki stopnji. Obstaja dokaz o premestitvi ribolovnega napora na območje v neposredni bližini območja Shetland, a ni mogoče zaključiti, da so se te spremembe pojavile kot neposreden rezultat uvedbe območja. Poleg tega delovna skupina ni našla dokaza o kakršni koli zahtevi po ribolovu na tem območju s strani članic držav, ki so upravičene do ribolova po ureditvi izdajanja licenc, vsaj v zadnjih letih.

Med leti 1974 in 1995 je prišlo do sprememb v dejavnosti drugih sestavnih delov flote Združenega kraljestva znotraj in izven območja. V območju se je zlasti povečal ribolovni napor lahkih plovil z vlečno mrežo, tako da je skupni ribolovni napor Združenega kraljestva (izmerjen glede na odsotne dneve) v območju Shetland ostal od leta 1974 relativno nespremenjen. Za ta lahka plovila z vlečno mrežo so letna iztovarjanja na enoto napora (LPUE) pri ribolovu v območju Shetland bistveno višja kot pri ribolovu izven območja.

Večina teh manjših plovil je škotskih, a tega ni mogoče razlagati kot koristen vpliv območja na lokalno floto iz dveh razlogov. Prvi razlog je, da ni dokazano, da je povečanje napora manjših plovil omogočilo zmanjšanje napora večjih plovil; zdi se, da bi do povečanja prišlo v vsakem primeru.Drugič, ni nobenih posebnih omejitev dostopa manjših ladij iz drugih držav, ki imajo kvote enakih staležev, tako da se zdi, da škotska plovila prevladujejo izključno iz geografskih razlogov.

Vendar pa to pomeni, da če bi se zdaj sistem izdajanja dovoljenj za plovila s skupno dolžino več kot 26 metrov sprostil, bi lahko prišlo do povečanja njihovih dejavnosti na raven pred uvedbo območja, čeprav v zadnjih nekaj letih ni bilo zahtev po dovoljenjih. Podatki VMS, ki jih je analizirala delovna skupina, kažejo, da se veliko dejavnosti teh večjih plovil izvaja na obrobju območja in da bi plovila, če ne bi bilo omejitve dostopa, svoj napor lahko usmerila na relativno bogata ribolovna območja okoli Shetlanda. Čeprav mnoga izmed teh plovil niso imela kvot za ključne staleže, bi lahko, če bi jim bil dovoljen prost ribolov ne-kvotnih vrst, to povzročilo problem prilovov in zavržkov.

Območje morske plošče

Parametri, ki so bili pregledani, da se oceni učinkovitost območja morske plošče, so bili iztovori in napor, količine zavržkov, stopnje rasti in prostorska porazdelitev nedoraslih organizmov ter okoljski parametri, kot sta temperatura vode in produktivnost.

Ribolovni napor na območju morske plošče se je po zaprtju območja za plovila z vlečnimi mrežami z gredjo z več kot 300 konjskih moči občutno zmanjšal. Ko se je leta 1989 območje morske plošče delno zaprlo, se je skupni napor (v konjskih močeh dni na morju) mednarodnih flot z vlečnimi mrežami in vlečnimi mrežami z gredjo zmanjšal na 69 % ravni pred uvedbo območja. Po popolnem zaprtju je napor nadalje padel na 23 % ravni pred uvedbo območja. Vendar so se ribolovne aktivnosti plovil v z vlečnimi mrežami z gredjo, ki imajo manj kot 300 konjskih moči in drugih flot (plovila z vlečnimi mrežami, plovila z vlečnimi mrežami za lov kozic) v območje morske plošče povečale. Večje število zadevnih plovil sme imeti bistveno večjo moč motorja kot je običajno. Obseg tega problema je težko oceniti, ker je običajno zelo lahko vključiti in izključiti motorje ter tako prilagoditi moč.

Odstotek zavržkov morske plošče (kot odstotek števila ulovljenih) v vlečni mreži z gredjo je narasel iz 77 % med leti 1976 in 1990 na 93-96 % leta 2003. Tudi delež morskega lista, zavrženega izven območja, je narasel iz 31 % med leti 1976-1990 na 84 % leta 2003. Tako številčno kot v biomasi je odstotek zavržka morskega lista pri ribolovu z vlečno mrežo z gredjo 80 mm višji znotraj območja kot izven njega. To je mogoče pojasniti s tem, da je stopnja rasti v območju okoli leta 1980 začela padati. Podobno gibanje se opaža tudi za morski list in lahko torej odraža spremembe v rastnih pogojih v obalnih vodah jugovzhodnega Severnega morja. Nižja stopnja rasti v območju morske plošče pomeni, da je morska plošča podvržena zavržkom za daljše obdobje. Pri ribolovu z gredjo 100 mm je odstotek zavržka nižji znotraj območja kot izven njega, kar se delno lahko pojasni z manjšimi količinami, ki so ujete in zavržene znotraj območja.

Delovna skupina je našla jasne dokaze, da se je prostorska porazdelitev nedoraslih morskih plošč spremenila, tako da se je pomembnost območja morske plošče za nedorasle organizme zmanjšala. Ko je bilo ustanovljeno območje morske plošče je bilo okoli 90 % vseh nedoraslih morskih plošč najdenih znotraj območja, vendar je v zadnjem času zaradi prostorske porazdelitve odstotek padel na manj kot 70 %.

Sprememba prostorske razporeditve je bila najbolj očitna v 1-skupini morske plošče, za katero se zdi, da se je preselila v globlja območja dlje od obale. Čeprav se je sprememba prostorske porazdelitve te skupine začela okoli leta 1997, je bila najbolj izrazita med 2000-2003. Ta odstotek je najbolj padel za morsko ploščo v velikosti 15-20 cm, velikosti, ki je podvržena zavržkom. Pomembnost območja za razred te dolžine se je od leta 1995 hitro zmanjšala.

Možno je, da se je porazdelitev spremenila kot rezultat naraščajoče temperature morske vode, zaradi česar se nedorasli organizmi selijo iz območja. Od 1950-ih let je temperatura vode v območju in okoli njega narasla za 0,5-1 °C, med leti 2000 – do vključno 2003 je bila izredno topla, zlasti pozimi.

Medtem ko je jasno, da ostaja območje morske plošče pomembno drstitveno območje za nedorasle morske plošče, je manj jasno, da so ti dogovori najbolj učinkovito sredstvo znižanja smrtnosti nedoraslih organizmov, zlasti glede na delno zaprtje in zelo visoko stopnjo zavržkov znotraj območja. Omejitve napora veljajo samo za plovila z vlečnimi mrežami z gredjo z več kot 300 konjskih moči, medtem ko se je napor manjših plovil, ki lovijo z vlečno mrežo z gredjo, in plovil, ki lovijo s pridnenimi vlečnimi mrežami povečal in s tem ogrozil koristi za ohranitev vrste.

Prihodnost območij Shetlanda in morske plošče

Glede na pomembnost teme je Komisija odločila, da so potrebna obsežnejša posvetovanja z industrijo in državami članicami, preden se oblikuje mnenje glede prihodnosti območij. Delovni dokument s pregledom rezultatov delovne skupine strokovnjakov je bil marca 2005 poslan vsem zainteresiranim stranem, vključno z Regionalnim svetovalnim svetom za Severno morje (NSRAC).

Rezultati posvetovanja

Pripombe na delovni dokument sta poslali dve državi članici, Združeno kraljestvo in Nemčija ter NSRAC.

Območje Shetlanda

Združeno kraljestvo je močno podprlo ohranitev območja Shetland, ker je poročilo delovne skupine znanstvenikov dokazalo, da je to območje pomembno za vahnjo, mola in morsko spako. Združeno kraljestvo meni, da morajo biti vse spremembe območja Shetland predmet količinske presoje možnih vplivov, preden so predlagane. Nemčija meni naj se območje Shetlanda ohrani vsaj naslednja tri leta, da se zberejo boljši podatki.

NSRAC je mnenja, da presoja delovne skupine znanstvenikov za ohranjanje prednosti območja Shetland ni bila zadostna, vendar je to območje pomembno za mlade polenovke in vahnje, zato je možno upravičiti njegovo nadaljnjo zaščito.

Priporočilo NSRAC je bilo, naj se območje Shetland ohrani, dokler se podrobneje ne proučijo koristi ohranjanja. Namen območja mora biti jasno določen, pri tem pa naj se uporabijo merila za določanje uspeha. Če bodo dokazane jasne koristi ohranjanja, bo treba razmisliti o ohranitvi območja za nadaljnje obdobje.

Območje morske plošče

Združeno kraljestvo nima drugega čvrstega stališča glede prihodnosti območja morske plošče, kot to, da ugotavlja, naj se vsaka odločitev sprejme v okviru prihodnjega ravnanja z blokopluto, po tem, ko je svoj nasvet dal NSRAC. Nemčija močno podpira ohranjanje območja z možnostjo razširitve na zahod, da bi se tako zaščitilo mlade morske plošče, ki se sedaj nahajajo na tem območju. Nemčija tudi zagovarja večje izvrševanje omejitve moči na 300 konjskih sil (221 kW) za plovila z vlečnimi mrežami z gredjo, ki delujejo na območju morske plošče ter presojo vpliva ulova z vlečnimi mrežami z gredjo na tem območju.

NSRAC je obvestil, da je na območju dovolj mladih morskih plošč, ki jih je treba zaščititi. Vendar NSRAC priznava, da je malo dokazov, da je bilo območje morske plošče uspešno pri rasti populacije. Priznava se tudi, da je eden od razlogov za to lahko tudi neuspeh pri ustreznem omejevanju moči motorjev plovil z vlečnimi mrežami z gredjo, ki imajo dostop do območja morske plošče.

Priporočilo NSRAC je, naj se območje morske plošče ohrani, vendar poskusno. Zato NSRAC predlaga, naj se študije o poskusih oblikujejo s tesnim sodelovanjem med znanstveniki za ribištvo, ribiško industrijo in organizacijami za ohranjevanje ter ob udeležbi Komisije in držav članic. Mnenje nemške industrije pa je bilo, naj se ohrani trenutna ureditev dostopa v nemškem EEZ, čeprav so bile poskusno drugje uvedene tudi drugačne ureditve.

Mnenje Komisije

Območje Shetlanda

Čeprav je v primeru območja morske plošče cilj ohranjevanja jasen, namreč zaščita mladih morskih plošč, so cilji ohranjevanja območja Shetland veliko bolj splošni. Delovna skupina znanstvenikov ni mogla dokazati nikakršnih jasnih koristi ohranjevanja območja Shetland, prav tako NSRAC ni uspel predstaviti prepričljivih razlogov, zakaj naj bi se območje Shetland obravnavalo ugodnejše kot ostala območja.

Ne glede nato je NSRAC priporočil, naj se območje Shetland ohrani, dokler se ne opravijo nadaljnje presoje učinkov. Organi Združenega kraljestva in Nemčije so tudi zahtevali, da se območje Shetland ohrani. STECF je tudi opozoril, da bi ukinitev območja Shetland lahko privedlo do povečanja ribolovnih aktivnosti na območju. Glede na mnenja Komisija meni, naj se območje Shetland ohrani za nadaljnja tri leta, ko se bo izvajalo nadaljnje vrednotenje. STECF naj se zaprosi za priporočilo, kako naj bi se tako vrednotenje izvedlo in ali bodo lahko upoštevale spremembe ureditve dostopa na določenih območjih podobne tistim, ki so bile predlagane za območje morske plošče.

Območje morske plošče

Čeprav bi NSRAC rad poskusno spremenil območje morske plošče, bi posvetovanja, potrebna za določitev ciljev območja, oblikovanje poskusnih študij za vrednotenje uspešnosti in za izvedbo novih ukrepov, trajala precej dolgo. Prvotni ugovor nemške ribiške industrije glede kakršne koli spremembe ureditve dostopa v njihovih vodah dokazuje težavnost naloge, ki jo želi opraviti NSRAC.

Komisija je zato menja, da je treba predlog o nadaljnjem študiju teme v načelu sprejeti, vendar je treba medtem ohraniti sedanje območje morske plošče in ustrezne omejitve dostopa. Vendar pa je bistveno, da se te omejitve dostopa pravilno uporabljajo, predvsem s strogim nadzorom moči motorjev, da se zagotovi skladnost z dovoljeno močjo. To bi bilo skladno z nasvetom NSRAC o splošnem ravnanju z morsko ploščo, kjer bi pravna ureditev moči motorja, ki bi bila usklajena z dovoljeno močjo, prispevala k splošnem zmanjšanju naporov, potrebnih za načrt obnove.

Določbe, ki zadevajo območje morske plošče, so trenutno določene v členu 29 Uredbe Sveta (ES) 850/98 (uredba „o tehničnih“ ukrepih). Glede na to, da je bil postopek posvetovanja začet z namenom, da se ta uredba nadomesti z novo, enostavnejšo, je možno kot del iste naloge predlagati spremembo območja morske plošče, ki bi bila združena z obnovitvenim načrtom za morsko ploščo.

[1] Uredba Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike (UL L 358, 31.12.2002, str.59-80).

[2] Uredba Sveta (EGS) št. 170/83 z dne 25. januarja 1983 o vzpostavitvi sistema Skupnosti za ohranjanje in upravljanje ribolovnih virov (UL L 024, 27.1.1983 , str. 1-13).

[3] Uredba Sveta (EGS) št. 3760/92 z dne 20. decembra 1992 o vzpostavitvi sistema Skupnosti na področju ribištva in ribogojstva (UL L 389, 31.12.1992, str. 1–14).

[4] Uredba Sveta (ES) št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov (UL št. L 125, 27.4.1998, str. 1 - 36).